Title: Článok 4
Author: Informatika
Company: MVRR SR

Príloha1

Nariadenie Rady 99/1260/ES

Kapitola II

Geografické kritériá pre prioritné ciele

Článok 4

Cieľ 2

1.	    Regióny, na ktoré sa vzťahuje cieľ 2, sú tie regióny, ktoré čelia štrukturálnym problémom, ktorých spoločensko-hospodárska premena má byť podporovaná podľa čl. 1 ods. 2 a ktorých obyvateľstvo alebo plocha sú dostatočne veľké. Patria sem najmä oblasti, ktoré prechádzajú sociálno-ekonomickými zmenami v priemysle a službách, upadajúce vidiecke oblasti, mestské oblasti nachádzajúce sa v ťažkostiach a krízou postihnuté oblasti závislé na rybolove.

2.	     Komisia a členské štáty sa usilujú o to, aby zabezpečili, že pomoc bude skutočne sústredená na oblasti najvážnejšie postihnuté a na najvhodnejšej geografickej úrovni. Obyvateľstvo oblastí uvedených v odseku 1 nesmie prekročiť 18 % celkového počtu obyvateľstva Spoločenstva. V súlade s tým, Komisia stanoví pre každý členský štát hornú hranicu počtu obyvateľov na základe činiteľov, ktorými sú:

a)	celkový počet obyvateľov každého členského štátu v oblastiach NUTS III, ktoré spĺňajú kritériá uvedené v odsekoch 5 a 6;
b)	závažnosť štrukturálnych problémov na celoštátnej úrovni v každom členskom štáte v porovnaní s ostatnými dotyčnými členskými štátmi. Táto závažnosť je hodnotená na základe celkovej nezamestnanosti a dlhodobej nezamestnanosti mimo regiónov, ktoré sú spôsobilé podľa cieľa 1;
c)	potreba zabezpečiť, aby každý členský štát poctivo prispieval k celkovému úsiliu o sústredenie prostriedkov, ako ho definuje tento pododsek; maximálny pokles počtu obyvateľov, na ktorých sa vzťahuje cieľ 2, neprekročí v roku 1999 jednu tretinu počtu, na ktorý sa vzťahujú ciele 2 a 5b), stanoveného v nariadení (EHS) č. 2052/88.

Komisia poskytne členským štátom všetky informácie, ktoré má k dispozícii o kritériách uvedených v odsekoch 5 a 6.

3.	        Podľa horných hraníc, ktoré uvádza odsek 2, členské štáty navrhnú Komisii zoznam
      významných oblastí, medzi ktoré patria:

a)	regióny NUTS III alebo najvážnejšie postihnuté oblasti v tých regiónoch, ktoré spĺňajú buď kritériá stanovené v odseku 5, alebo kritériá stanovené v odseku 6;
b)	oblasti spĺňajúce kritériá uvedené v odseku 7 alebo v odseku 8, alebo špecifické kritériá členských štátov uvedené v odseku 9.

Členské štáty poskytujú na najvhodnejšej geografickej úrovni tiež štatistické údaje a ďalšie informácie, ktoré Komisia vyžaduje, aby tieto návrhy zhodnotila.

4.	       Na základe informácií uvedených v odseku 3 vypracuje Komisia, v úzkej spolupráci
       s dotyčným členským štátom a s náležitým ohľadom na vnútroštátne priority, zoznam  
       oblastí spôsobilých podľa cieľa 2, bez toho, aby bol dotknutý čl. 6 ods. 2.

Oblasti, ktoré spĺňajú kritériá v odsekoch 5 a 6, musia mať najmenej 50 % obyvateľov, na ktorých sa vzťahuje cieľ 2 v každom členskom štáte, okrem prípadov riadne odôvodnených objektívnymi okolnosťami.

5.	      Oblasti, ktoré prechádzajú spoločensko-hospodárskymi zmenami uvedenými v odseku 1, musia predstavovať územnú jednotku NUTS úrovne III alebo do nej musia patriť. Táto jednotka spĺňa nasledovné kritériá:
 
a)	priemerná miera nezamestnanosti za posledné tri roky je vyššia ako priemer Spoločenstva;
b)	percentuálny podiel zamestnanosti v priemysle na celkovej nezamestnanosti je rovnaký  alebo vyšší, ako je priemer Spoločenstva v akomkoľvek referenčnom roku od roku 1985;
c)	existuje pozorovateľný pokles zamestnanosti v priemysle v porovnaní s referenčným rokom, ktorý bol zvolený podľa písmena b).

6.	      Vidiecke oblasti uvedené v odseku 1 musia predstavovať  územnú jednotku úrovne NUTS III alebo do nej musia patriť. Táto jednotka spĺňa nasledujúce kritériá:

a)	buď je hustota obyvateľstva nižšia ako 100 osôb na km², alebo je percentuálny podiel zamestnanosti v poľnohospodárstve na celkovej zamestnanosti rovnaký alebo vyšší ako dvojnásobok priemeru Spoločenstva v ktoromkoľvek referenčnom roku od roku 1985;
b)	buď je priemerná miera nezamestnanosti za posledné tri roky vyššia ako priemer Spoločenstva, alebo od roku 1985 poklesol počet obyvateľov.

7.	      Mestskými oblasťami uvedenými v odseku 1 sa rozumejú husto osídlené oblasti, ktoré
       tiež spĺňajú najmenej jedno z týchto kritérií:

a)	miera dlhodobej nezamestnanosti vyššia ako priemer Spoločenstva;
b)	vysoká hladina chudoby, vrátane tiesnivých podmienok bývania;
c)	obzvlášť poškodené životné prostredie;
d)	vysoká miera zločinnosti a menej závažnej trestnej činnosti;
e)	nízka úroveň vzdelania obyvateľstva.

8.	Oblasťami závislými na rybolove, ktoré sú uvedené v odseku 1, sa rozumejú pobrežné oblasti, v ktorých je percentuálny podiel pracovných miest v rybnom priemysle na celkovej zamestnanosti významný a ktoré čelia štrukturálnym spoločensko-hospodárskym problémom spojeným s reštrukturalizáciou odvetvia rybného hospodárstva, ktorá vedie k významnému zníženiu počtu pracovných miest v tomto odvetví.

9.	        Pomoc Spoločenstva sa môže rozšíriť i na oblasti, ktorých obyvateľstvo alebo plocha
       sú významné a ktoré spadajú do jednej z týchto kategórií:

a)	oblasti, ktoré spĺňajú kritériá stanovené v odseku 5, ktoré priliehajú k priemyselnej oblasti, oblastiam spĺňajúcim kritériá stanovené v odseku 6, ktoré priliehajú k vidieckej oblasti, oblastiam spĺňajúcim kritériá stanovené v odseku 5 alebo stanovené v odseku 6, ktoré priliehajú k regiónu, na ktorý sa vzťahuje cieľ 1;
b)	vidiecke oblasti so spoločensko-hospodárskymi problémami zapríčinenými buď starnutím alebo úbytkom obyvateľstva pracujúceho v poľnohospodárstve;
c)	oblasti, ktoré čelia alebo sú ohrozené vážnymi štrukturálnymi problémami v dôsledku relevantných, overiteľných charakteristík alebo vysokou úrovňou nezamestnanosti vznikajúcej z prebiehajúcej alebo plánovanej reštrukturalizácie jednej či viacerých aktivít v poľnohospodárstve, priemysle alebo službách.

10.	      Každá jednotlivá oblasť môže byť spôsobilá na pomoc len podľa jedného z cieľov 1
alebo 2.

11.	       Tento zoznam oblastí platí sedem rokov počínajúc 1. januárom 2000.

Tam, kde v regióne existuje vážna kríza, môže Komisia na návrh členského štátu podľa odsekov 1 až 10 pozmeniť zoznam oblastí v priebehu roka 2003, bez toho, aby sa zvýšil podiel obyvateľstva v každom regióne, ako ho uvádza čl. 13 ods. 2.